Lahden yhteiskoulu

 Lahden yhteiskoulu (LYK) on Lahden kaupungin keskustassa toimiva yksityinen oppilaitos, jonka tiloissa toimii kolme oppilaitosta: peruskoulu, lukio sekä aikuislukio. Vuodesta 2006 rehtorina on toiminut Markku Moisala. Aikuislukion rehtoriksi valittiin vuonna 2011 Riitta Yrjänä. Koulu on perustettu 1896 ja vuonna 2016 LYK vietti perustamisensa 120-vuotisjuhlaa. Koulun perinteisiin kuuluu myös marraskuussa vietettävä LYK-päivä sekä joulukuun alussa vietettävät LYK-linnanjuhlat, joihin valitaan presidentti lukion opiskelijoiden kesken järjestettävissä vaaleissa.
Historiaa.
Ensimmäinen yritys koulun perustamiseksi tehtiin vuonna 1891, mutta vasta vuonna 1896 koulu pääsi aloittamaan toimintansa. Sen perustajiin lukeutui muun muassa myöhemmin presidenttinä toiminut Juho Kusti Paasikivi, joka myös toimi yhden lukukauden laulunopettajana. Ensimmäiset toimitilat sijaitsivat Harjukadulla sijainneessa maalari M. Heinosen talossa. Vuonna 1897 koulu muutti Aleksanterinkadulle talonomistaja Sundforsin taloon, joka sijaitsi nykyisen Lahden Seurahuoneen paikalla. 
Nykyiselle tontilleen Kirkkokadulle Keski-Lahden kirkon viereen koulu siirtyi vuonna 1899 nyttemmin Museo-nimellä tunnetun koulutalon valmistuttua vuonna 1898. Tämä koulun vanhin rakennus edustaa uusgoottilaista suuntausta ja se on museoviraston suojelema. Peruskoulu ja aikuislukio toimivat pääasiassa laajennusosassa eli "Siivessä", jonka ensimmäinen vaihe valmistui vuonna 1956. Lisätilaa on rakennettu kaiken kaikkiaan seitsemän kertaa vuosina 1958, 1964, 1988, 1993, 2001, 2004 ja 2005. Kouluun hankittiin vuonna 1965 Suomen oppikouluista ensimmäisenä kielistudio. 
Suuri osa Suomen yksityiskouluista siirtyi 1960- ja 1970-luvuilla kunnallisiksi peruskoulu-uudistuksen yhteydessä. Myös Lahdessa käytiin paljon keskustelua siitä, pitäisikö LYK sulauttaa osaksi Lahden kaupungin koululaitosta. Lopputulos oli kuitenkin vuonna 1975 se, että koulu säilytti yksityisen luonteensa. Se oli Suomen ensimmäinen suomenkielinen korvaava peruskoulu ja toteutti samaa perustehtävää kuin kunnalliset peruskoulut. 
"Museo" peruskorjattiin ja entisöitiin 1994–1995 ja vuonna 2001 koulu sai uuden kirjaston, Tietovintin; myös juhlasalin tapahtumatekniikkaa parannettiin. Vuonna 2005 valmistui uusin "Siiven" laajennus: koulu sai vanhan rinnalle uuden liikuntasalin, kolme erikoisluokkaa sekä aikaisempaa suuremman ruokalan. Koulun edellinen peruskorjaus on aloitettiin vuonna 2016. Vuonna 2019 Lahden yhteiskoulun toiminta laajeni Lahden Kansakoulun tiloihin osoitteeseen Vuorikatu. Vuonna 2025 valmistui "Siiven" laaja peruskorjaus. Suurin osa sen ensimmäisestä ja toisesta kerroksesta uusittiin: koulun toimisto sai uuden laajemman tilan ja opettajahuone siirrettiin. 
Peruskoulu.
Peruskoulu käsittää luokat 6–9 ja oppilaita siinä on noin 600. Kyseessä on ainoa ns. korvaava koulu Helsingin ulkopuolella. Lahden yhteiskoulun peruskoulussa on mahdollisuus opiskella painotetusti matemaattis-luonnontieteellisiä aineita, kuvataidetta tai musiikkia ja musiikki- ja kuvataideluokille pyritään valintatestien kautta viidenneltä luokalta. Suurin osa koulun oppilaista tulee koulun lähikoulualueelta Kiveriöstä ja Tonttilasta. Lukuvuodesta 2016–2017 alkaen lopetettiin 6. luokkien matemaattis-luonnontieteellinen luokka siten, että kyseiselle erityislinjalle haetaan vasta 7. luokalta lähtien.
Lukio.
Lahden yhteiskoulun lukio on luokaton yleislukio, jossa vuosittain aloittaa opiskelun noin 150 opiskelijaa. Lukion tunnit pidetään pääasiassa vanhan koulurakennuksen Museon puolella. Yhteiskoulun lukio on menestynyt hyvin MTV3:n teettämissä ylioppilaskirjoitusten arvosanoihin perustuvissa valtakunnallisissa kouluvertailuissa. Lukuvuonna 2016–2017 lukiossa aloitti uusi yhteiskunta- ja talouslinja, jolle haettiin opiskelijoita pääsykokeella. Linjan opiskelijoiden kursseilla on poikkitieteellisiä painotuksia yhteiskunnallisiin ja taloudellisiin oppikokonaisuuksiin.
Lähteet.
Lahden yhteiskoulun verkkosivut 
Lahden yhteiskoulun senioreiden verkkosivut